Zahtjev za prethodnu odluku koji je 27. rujna 2021. uputio Bayerisches Verwaltungsgericht Ansbach (Njemačka) – LSI - Germany GmbH/Freistaat Bayern
(predmet C-595/21)
Jezik postupka: njemački
Sud koji je uputio zahtjev
Bayerisches Verwaltungsgericht Ansbach
Stranke glavnog postupka
Tužitelj: LSI - Germany GmbH
Tuženik: Freistaat Bayern (zastupan po Bayerische Kontrollbehörde für Lebensmittelsicherheit und Veterinärwesen)
Prethodna pitanja
Treba li pojam „naziv proizvoda” u Prilogu VI. Dijelu A točki 4. Uredbe (EU) br. 1169/20111 tumačiti na način da ima isto značenje kao i „naziv hrane” u smislu članka 17. stavaka 1. do 3. Uredbe (EU) br. 1169/2011?
U slučaju da se na prvo pitanje odgovori s „ne”:
Je li „naziv proizvoda” naziv pod kojim se hrana stavlja na tržište i oglašava te pod kojim je ona potrošačima općenito poznata čak i ako pritom nije riječ o nazivu hrane, nego o zaštićenom nazivu, nazivu robne marke ili izmišljenom nazivu u smislu članka 17. stavka 4. Uredbe (EU) br. 1169/2011?
U slučaju da se na drugo pitanje odgovori s „da”:
Može li se „naziv proizvoda” sastojati i od dvaju dijelova, od kojih je jedan dio generički naziv, odnosno krovni pojam, zaštićen pravom žiga koji se ne odnosi na pojedinu hranu, i koji se u pogledu pojedinih proizvoda konkretizira navođenjem dodatka (kao drugi dio naziva proizvoda)?
U slučaju da se na treće pitanje odgovori s „da”:
Koji od tih dvaju sastavnih dijelova naziva proizvoda treba uzeti u obzir u pogledu posebnih podataka koji se uz njega navode u skladu s Prilogom VI. Dijelom A točkom 4. podtočkom (b) Uredbe (EU) br. 1169/2011 ako su oba sastavna dijela naziva proizvoda na ambalaži otisnuta u različitim veličinama?
____________
1 Uredba (EU) br. 1169/2011 Europskog parlamenta i Vijeća od 25. listopada 2011. o informiranju potrošača o hrani, izmjeni uredbi (EZ) br. 1924/2006 i (EZ) br. 1925/2006 Europskog parlamenta i Vijeća te o stavljanju izvan snage Direktive Komisije 87/250/EEZ, Direktive Vijeća 90/496/EEZ, Direktive Komisije 1999/10/EZ, Direktive 2000/13/EZ Europskog parlamenta i Vijeća, direktiva Komisije 2002/67/EZ i 2008/5/EZ i Uredbe Komisije (EZ) br. 608/2004 (SL 2011., L 304, str. 18.) (SL, posebno izdanje na hrvatskom jeziku, poglavlje 15., svezak 20., str. 168.)